Oʻzbekiston Respublikasi Suv xoʻjaligi vazirligi Irrigatsiya va suv muammolari ilmiy-tadqiqot institutining mintaqaviy markazlarini tashkil etish chora-tadbirlari toʻgʻrisida
(resolution, 2025-08-01)

Suv xoʻjaligida ilmiy-tadqiqot faoliyati samaradorligini oshirish, ilgʻor texnologiyalar, ilm-fan yutuqlarini amaliyotga tatbiq qilish, respublika hududlarining tuproq-iqlim sharoitlarida sugʻorishning innovatsion va resurslarni tejaydigan texnologiyalarini keng joriy qilish boʻyicha ilmiy-tadqiqot ishlari natijadorligini oshirish, Irrigatsiya va suv muammolari ilmiy-tadqiqot instituti faoliyatini yanada takomillashtirish maqsadida Vazirlar Mahkamasi qaror qiladi: 1. Quyidagilar: Oʻzbekiston Respublikasi Prezidentining “Toshkent irrigatsiya va qishloq xoʻjaligini mexanizatsiyalash muhandislari institutida oliy maʼlumotli kadrlar tayyorlash tizimini tubdan takomillashtirish chora-tadbirlari toʻgʻrisida” 2018-yil 8-maydagi PQ-3702-son qarori bilan Irrigatsiya va suv muammolari ilmiy-tadqiqot instituti Toshkent irrigatsiya va qishloq xoʻjaligini mexanizatsiyalash muhandislari instituti tarkibidan chiqarilganligi; Oʻzbekiston Respublikasi Prezidentining “Irrigatsiya va suv muammolari ilmiy-tadqiqot institutining faoliyatini takomillashtirish va Toshkent arxitektura-qurilish institutining moddiy-texnika bazasini mustahkamlash chora-tadbirlari toʻgʻrisida” 2018-yil 20-iyundagi PQ-3789-son qarori 2-bandiga asosan Irrigatsiya va suv muammolari ilmiy-tadqiqot instituti Oʻzbekiston Respublikasi Suv xoʻjaligi vazirligi tarkibiga topshirilganligi maʼlumot uchun qabul qilinsin. 2. Oʻzbekiston Respublikasi Suv xoʻjaligi vazirligining Irrigatsiya va suv muammolari ilmiy-tadqiqot instituti (keyingi oʻrinlarda — Institut) huzurida Buxoro, Namangan, Samarqand va Surxondaryo mintaqaviy markazlari (keyingi oʻrinlarda — mintaqaviy markazlar) tashkil etilsin. Institutning Qoraqalpogʻiston filiali negizida Irrigatsiya va suv muammolari ilmiy-tadqiqot instituti huzurida Qoraqalpogʻiston mintaqaviy markazi tashkil etilsin. Bunda, Qoraqalpogʻiston mintaqaviy markazi Institut Qoraqalpogʻiston filialining huquq va majburiyatlari boʻyicha huquqiy vorisi hisoblanadi. Belgilansinki, mintaqaviy markazlar davlat muassasasi shaklidagi yuridik shaxs hisoblanadi, Oʻzbekiston Respublikasi Davlat gerbi tasviri tushirilgan va oʻz nomi davlat tilida yozilgan muhrga va blankalarga, mustaqil balansga, Oʻzbekiston Respublikasi Moliya vazirligi Gʻaznachiligida shaxsiy gʻazna hisobvaraqlariga ega boʻladi. 3. Quyidagilar: Oʻzbekiston Respublikasi Suv xoʻjaligi vazirligi Irrigatsiya va suv muammolari ilmiy-tadqiqot institutining tashkiliy tuzilmasi 1-ilovaga muvofiq; Oʻzbekiston Respublikasi Suv xoʻjaligi vazirligi Irrigatsiya va suv muammolari ilmiy-tadqiqot instituti mintaqaviy markazlarining namunaviy tuzilmasi 2-ilovaga muvofiq tasdiqlansin. 4. Quyidagilar: a) Institutning asosiy vazifalari etib belgilansin: suv resurslarini boshqarish ulardan samarali va oqilona foydalanish, suv xoʻjaligini rivojlantirish, yerlarning meliorativ holatini yaxshilash masalalari muammolarini aniqlash hamda ustuvor ilmiy-tadqiqot ishlari dasturlarini ishlab chiqish; suv resurslarini prognozlash va integratsiyalashgan holda boshqarish hamda hisobi va hisobotini yuritish, sugʻorish va shoʻr yuvish normalarini takomillashtirish boʻyicha ilmiy-tadqiqot ishlarini amalga oshirish; suv omborlari, sel-suv omborlari va boshqa gidrotexnika inshootlarining xavfsizligini va ishonchli ishlashini taʼminlashga qaratilgan ilmiy-tadqiqot ishlarini bajarish, suv xoʻjaligi obyektlarini qurish va rekonstruksiya qilish boʻyicha loyiha-qidiruv ishlarining ilmiy-texnik kuzatuvini amalga oshirish; suv xoʻjaligi obyektlari va suvni boshqarishda raqamli texnologiyalarni joriy qilish boʻyicha ilmiy tadqiqot ishlarini amalga oshirish; irrigatsiya tizimi va sugʻorish tarmoqlarida suv yoʻqotilishini kamaytirish, ularning foydali ish koeffitsiyentini oshirish, resurslarni tejaydigan texnologiyalarni joriy etish boʻyicha ilmiy asoslangan takliflar tayyorlash; suvni tejaydigan texnologiyalarni joriy etish, ularning samaradorligini oshirishning ilmiy asoslarini takomillashtirish hamda innovatsion loyihalarni amalga oshirish; sugʻoriladigan yerlarning meliorativ holatini nazorat qilish hamda baholashda raqamli texnologiyalar va geoaxborot tizimini joriy qilish, shuningdek, shoʻr yuvish ishlarini takomillashtirishga qaratilgan ilmiy-tadqiqot ishlarini olib borish; Markaziy Osiyo mamlakatlari oʻrtasida transchegaraviy suv resurslarini hamkorlikda boshqarishning oʻzaro maqbul mexanizmlari yuzasidan ilmiy asoslangan takliflar ishlab chiqish; global iqlim oʻzgarishi va Orol dengizi qurishining respublika iqtisodiyoti tarmoqlariga salbiy taʼsirini kamaytirish boʻyicha ilmiy asoslangan takliflar tayyorlash; institut tarkibidagi mintaqaviy markazlar faoliyatini muvofiqlashtirish, ularga ilmiy-tadqiqot ishlari dasturlarini shakllantirish va amalga oshirishda ilmiy-uslubiy koʻmaklar koʻrsatish; suv xoʻjaligi sohasi uchun malakali ilmiy kadrlarni tayyorlash, taʼlim, ilm-fan va ishlab chiqarish sohalari oʻrtasidagi oʻzaro hamkorlikni rivojlantirish, xorijiy taʼlim va ilmiy-tadqiqot muassasalari hamda xalqaro tashkilotlar bilan aloqalar oʻrnatish, grantlar asosida tadqiqot ishlarini olib borish, innovatsion takliflar va normativ hujjatlarni amaliyotga joriy qilishni kengaytirish va ularning samaradorligini oshirish; b) mintaqaviy markazlarning asosiy vazifalari etib belgilansin: suv xoʻjaligini rivojlantirish, suv va yer resurslaridan samarali foydalanish hamda yerlarning meliorativ holatini yaxshilash va unumdorligini oshirish boʻyicha muammolarni tahlil qilish hamda ustuvor ilmiy-tadqiqot ishlari dasturlarini ishlab chiqish; suv xoʻjaligi obyektlarini xavfsiz va ishonchli ishlatish, suv resurslari hisobi va hisobotini yuritish, suv xoʻjaligiga raqamli texnologiyalarni joriy qilish, hududlarning tuproq-iqlim sharoitlarni hisobga olib sugʻorish va shoʻr yuvish normalarini takomillashtirish, yerlarning meliorativ holatini yaxshilash boʻyicha ilmiy-tadqiqot ishlarini bajarish, tavsiyalar, innovatsion takliflar va normativ hujjatlar ishlab chiqish; ilmiy-tadqiqot ishlari natijalari asosida ishlab chiqilgan tavsiyalar, innovatsion takliflar va normativ hujjatlarni amaliyotga tatbiq etish; taʼlim va ilmiy-tadqiqot muassasalari bilan kadrlarni tayyorlash, ilmiy-tadqiqot ishlarini tashkil qilish boʻyicha oʻzaro hamkorlik qilish, ilmiy-texnik yutuqlarni chop etish va targʻib qilish. 5. Oʻzbekiston Respublikasi Suv xoʻjaligi vazirligi: ikki hafta muddatda Irrigatsiya va suv muammolari ilmiy-tadqiqot institutining ustavini belgilangan tartibda tasdiqlasin; uch hafta muddatda Institutning tasdiqlangan ustavidan kelib chiqib, mintaqaviy markazlarning ustavlari tasdiqlanishini taʼminlasin. 6. Oʻzbekiston Respublikasi Prezidentining “Qishloq xoʻjaligida bilim va innovatsiyalar tizimi hamda zamonaviy xizmatlar koʻrsatishni yanada rivojlantirish toʻgʻrisida” 2021-yil 3-fevraldagi PF-6159-son Farmoniga muvofiq 2021-yil 1-fevraldan boshlab Irrigatsiya va suv muammolari ilmiy-tadqiqot instituti hamda uning tizimiga kiruvchi mintaqaviy markazlar, ilmiy-tajriba stansiyalari va uchastkalarining (keyingi oʻrinlarda — ilmiy-tadqiqot muassasalari) bino va inshootlarini saqlash, shuningdek, ularning xodimlari (ilmiy xodimlardan tashqari) mehnatiga haq toʻlash boʻyicha xarajatlarni moliyalashtirish Oʻzbekiston Respublikasi Davlat budjeti mablagʻlari hisobidan amalga oshirilishi belgilanganligi maʼlumot uchun qabul qilinsin. Belgilansinki, Institutning bino va inshootlarini saqlash, xodimlar (ilmiy xodimlardan tashqari) mehnatiga haq toʻlash boʻyicha xarajatlarni moliyalashtirish: 2021-yil 1-apreldan boshlab Oʻzbekiston Respublikasining respublika budjetidan birinchi darajali budjet mablagʻlarini taqsimlovchi sifatida idoraviy mansubligiga koʻra tegishli vazirliklar va idoralarga ajratiladigan mablagʻlar doirasida amalga oshiriladi; 2022-yil 1-yanvardan boshlab Oʻzbekiston Respublikasining respublika budjeti parametrlarida nazarda tutiladi. 7. Quyidagilar mintaqaviy markazlar faoliyatini moliyalashtirish manbalari etib belgilansin: Qoraqalpogʻiston Respublikasining respublika budjeti, viloyatlarning viloyat budjetlari bino va inshootlarni saqlash, shuningdek, ularning xodimlari (ilmiy xodimlardan tashqari) mehnatiga haq toʻlash; ilmiy faoliyatga oid dasturlarni amalga oshirish uchun Oʻzbekiston Respublikasi Innovatsion rivojlanish vazirligi tomonidan oʻtkaziladigan tanlovlar natijalari boʻyicha ajratiladigan Oʻzbekiston Respublikasi Davlat budjeti mablagʻlari; xalqaro moliya institutlari va boshqa xorijiy tashkilotlarning grantlari; respublika ilmiy-tadqiqot loyihalariga ajratilgan grantlar; xoʻjalik faoliyatidan hamda shartnoma asosida tadqiqotlar oʻtkazishdan tushadigan tushumlar; qonunchilik hujjatlari bilan taqiqlanmagan boshqa manbalar. 8. Belgilansinki, institut va uning tizimiga kiruvchi mintaqaviy markazlar, ilmiy-tajriba stansiyalari va uchastkalarining xodimlariga Oʻzbekiston Respublikasi Fanlar akademiyasi ilmiy-tadqiqot institutlarining tegishli lavozimlari uchun nazarda tutilgan mehnatga haq toʻlash va moddiy ragʻbatlantirish shartlari tatbiq etiladi. 9. Buxoro, Namangan, Samarqand va Surxondaryo viloyatlari hokimliklari Oʻzbekiston Respublikasi Suv xoʻjaligi vazirligi bilan birgalikda bir oy muddatda mintaqaviy markazlarni zarur bino va inshootlar bilan taʼminlasin hamda ularni taʼmirlash, tashkiliy texnika, mebel va boshqa zarur jihozlar bilan butlash choralarini koʻrsin. 10. Qoraqalpogʻiston Respublikasi Joʻqorgʻi Kengesi, Buxoro, Namangan, Samarqand va Surxondaryo viloyatlari hokimliklari Oʻzbekiston Respublikasi Suv xoʻjaligi vazirligi bilan birgalikda mintaqaviy markazlar bino va inshootlarini saqlash, xodimlar (ilmiy xodimlardan tashqari) mehnatiga haq toʻlash boʻyicha xarajatlarni moliyalashtirishni 2022-yil 1-yanvardan boshlab tegishlicha Qoraqalpogʻiston Respublikasining respublika budjeti va viloyatlar budjetlari mablagʻlari parametrlarini shakllantirishda nazarda tutsin. 11. Oʻzbekiston Respublikasi Suv xoʻjaligi vazirligi Investitsiyalar va tashqi savdo vazirligi, Moliya vazirligi hamda Innovatsion rivojlanish vazirligi bilan birgalikda mintaqaviy markazlar ilmiy-tadqiqot laboratoriyalarini tashkil etish hamda ularni zarur asbob-uskunalar bilan jihozlashga tegishli davlat dasturlari doirasida jalb qilinadigan xalqaro moliya institutlarining grantlarini yoʻnaltirish choralarini koʻrsin. 12. Oʻzbekiston Respublikasi Innovatsion rivojlanish vazirligi Suv xoʻjaligi vazirligining takliflari asosida 2021-yil 1-maydan boshlab: suv resurslaridan oqilona va samarali foydalanish, suv xoʻjaligi obyektlarining ishonchli va xavfsiz ishlashini taʼminlash, shuningdek, suvni hisobga olish vositalarini takomillashtirishga; suv resurslarini muhofaza qilishning ekologik talablarini, ularning holatini baholash mezonlarini, yer usti va yer osti suvlari rejimi hamda sifatini samarali boshqarish, hududda ekologik muvozanatni tiklash va saqlash usullarini ishlab chiqishga; qishloq xoʻjaligi ekinlarining suv isteʼmolini maqbullashtirish va sugʻorish texnika hamda texnologiyalarining asoslarini yaratishga hamda sugʻoriladigan yerlarning meliorativ holatini yaxshilash va barqarorligini taʼminlash, tuproqning shoʻrlanish darajasini pasaytirish va unumdorligini oshirishga qaratilgan ilmiy faoliyatga oid davlat dasturlari doirasida bajariladigan amaliy va innovatsion loyihalarni tanlovlar natijalariga koʻra moliyalashtirishni taʼminlasin. 13. Mazkur qarorning bajarilishini nazorat qilish Oʻzbekiston Respublikasi Bosh vazirining agrar va oziq-ovqat sohalarini rivojlantirish masalalari boʻyicha oʻrinbosari Sh.M. Gʻaniyev va Oʻzbekiston Respublikasi suv xoʻjaligi vaziri Sh.R. Xamrayev zimmasiga yuklansin. Ilmiy kengashDirektorDirektorning ilm-fan va ilmiy faoliyat boʻyicha maslahatchisiIlmiy ishlar boʻyicha direktor oʻrinbosariUmumiy ishlar boʻyicha direktor oʻrinbosariIlmiy kotibSuv resurslaridan kompleks foydalanish laboratoriyasi3Sugʻorish texnologiyalari va texnikasi laboratoriyasi3Suv xoʻjaligi muhandislik markazi *Axborot-kommunikatsiyalar va innovatsion texnologiyalar boʻyicha bosh mutaxassis1Maxsus hujjatlar bilan ishlash boʻyicha bosh mutaxassis1Suvni tejaydigan sugʻorish texnologiyalari ilmiy-tadqiqot konsalting markazi*Daryo, kanal va inshootlar gidravlikasi laboratoriyasi3Tuproq tadqiqotlari va meliorativ jarayonlar laboratoriyasi3Moliya va hisob-kitob boʻlimi3Qoraqalpogʻiston mintaqaviy markazi7Ilmiy kadrlar tayyorlash boʻyicha bosh mutaxassis1Xodimlar bilan ishlash boʻyicha bosh mutaxassis1Suv omborlari va ularning xavfsizligi laboratoriyasi3Nasos stansiyalaridan foydalanish laboratoriyasi3Buxoro mintaqaviy markazi7Ilmiy ishlanmalarni tijoratlashtirish boʻyicha bosh mutaxassis1Bosh yuriskonsult1Irrigatsiya tizimi va sugʻorish tarmoqlarini ishlatish laboratoriyasi3Namangan mintaqaviy markazi7Meliorativ texnika va mexanizmlar laboratoriyasi3Devonxona1Samarqand mintaqaviy markazi7Xalqaro aloqalar boʻyicha bosh mutaxassis1Suv xoʻjaligi va melioratsiya uchun zamonaviy qurilish materiallari laboratoriyasi3Yerlarning meliorativ holatini baholash, samaradorligini oshirish texnika va texnologiyalari laboratoriyasi3Xoʻjalik ishlari boʻlimi1Surxondaryo mintaqaviy markazi7Axborot-resurs boʻyicha mutaxassis1Xorazm mintaqaviy markazi7Qashqadaryo mintaqaviy markazi7Gidrometriya va metrologiya laboratoriyasi3Suv tejovchi texnologiyalarni joriy etish laboratoriyasi3Suv xoʻjaligida zamonaviy axborot texnologiyalari va suv resurslarini boshqarish laboratoriyasi3Kollektor-drenaj tizimlaridan foydalanish laboratoriyasi3Gidrotexnika va melioratsiyada gidrodinamika jarayonlarini modellashtirish laboratoriyasi3Gidroekologiya va suv resurslarini muhofaza qilish laboratoriyasi3